NOTA DE SÀPIENS PUBLICACIONS
3 de gener de 2008
 
Final d'etapa de la revista NAT
Ara fa 3 anys, Sàpiens Publicacions va engegar amb il·lusió el projecte
editorial de la revista NAT per tractar la natura i el medi ambient des d’un
punt de vista nou. Aquest projecte no hauria estat possible sense el suport
incondicional dels lectors i de les empreses i institucions que hi han
cregut.
 
Malauradament, això no ha estat suficient per fer econòmicament viable la
revista i, durant tots aquests anys, Sàpiens Publicacions ha afrontat
inversions molt elevades tot esperant assolir una audiència més gran entre
els lectors i una captació de publicitat que ajudés a remuntar la situació. 
 
L’esforç de tots –redacció, col·laboradors, fotògrafs, responsables de
publicitat, producció, distribució, etc.– no ha estat en va, ja que durant
aquests anys la revista ha dut a terme una tasca necessària i reconeguda en
el sector. Amb tot, la pèrdua progressiva de lectors i d’anunciants no s’ha
aturat i és per aquesta raó que Sàpiens Publicacions ha decidit deixar de
publicar la revista NAT després del número del mes de febrer que apareixerà
properament. Una decisió meditada que no amaga la preocupació per no haver
aconseguit una posició prou sòlida en el mercat de les revistes que permetés
assegurar la continuïtat de la capçalera durant molts anys. És per això que
l'empresa editora aclareix que la intenció no ha estat mai de tancar la
revista i és amb aquesta idea que ha encetat contactes per posar la
capçalera a disposició d’editors, institucions o col·lectius professional
que en vulguin assegurar la continuïtat.